FI Euroopan unionin virallinen lehti CE 88/693

(2004/C 88 E/0712)

KIRJALLINEN KYSYMYS E-0248/04

esittäjä(t): Glenys Kinnock (PSE) komissiolle

(3. helmikuuta 2004)

Aihe: Bulgarian romanilapset

Onko komissio tietoinen, että hyvin suuri joukko Bulgariasta muihin maihin lähteviä lapsia on terveitä pikkulapsia, joilla on ainakin yksi jäljitettävissä oleva vanhempi ja joista 90 prosenttia kuuluu kansallisiin vähemmistöihin? Lisäksi 65 prosenttia laitoshoidossa olevista lapsista on syntyperältään romaneja.

Vuonna 2003 tehdyssä assosiaatiosopimuksessa todetaan, että Bulgarian ”lastenhuoltojärjestelmän uudistamisesta on huolehdittava siten, että laitoshoidossa olevien lasten lukumäärää vähennetään järjestelmällisesti erityisesti kehittämällä vaihtoehtoisia lapsille ja perheille suunnattuja sosiaalipalveluja”.

Voiko komissio antaa täsmällisiä tietoja siitä, miten Bulgarian liittymisprosessin avulla varmistetaan tuen tarjoaminen erityisesti romanilap sille ja heidän perheilleen? Mitä toimia komissio ehdottaa, jos tilanne ei näytä selvästi paranevan vuoden 2007 liittymisen edellä?

Günter Verheugenin komission puolesta antama vastaus

(1. maaliskuuta 2004)

Komissio on selvillä tiedoista, joita parlamentin jäsen antaa romanilasten suuresta määrästä joissakin hoitolaitoksissa. Komissio on tietoinen myös kansainväliseen adoptioon liittyvästä tilanteesta Bulgariassa.

Vuotta 2003 koskevassa määräaikaiskertomuksessa Bulgarian edistymisestä liittymisen valmisteluissa komissio on kuvaillut tilannetta sekä lasten hyvinvointia ja romanivähemmistöä koskevia ongelmia. Komissio seuraa tarkoin edistymistä kyseisillä aloilla ja kuulee säännöllisesti asianosaisia Bulgarian viranomaisia näissä kysymyksissä. Bulgarian viranomaiset ovat käynnistäneet toimia vähentääkseen laitoshoidossa olevien lasten määrää. Lastensuojelua koskevaa lainsäädäntöä ja syrjinnän vastaista politiikkaa on uudistettu, ja haasteena onkin nyt varmistaa uuden lainsäädännön ja äskettäin hyväksytyn laitoshoidon vähentämistä koskevan toimintasuunnitelman täysimääräinen noudattaminen. Lisäksi uudessa toimintasuunnitelmassa romanien sopeuttamista Bulgarian yhteiskuntaan koskevan puiteohjelman toteuttamiseksi määrätään talousarviosta annettavaa erityistukea toimenpiteille, joihin kuuluvat muun muassa romanilasten koulutusmahdollisuuksien ja koulutuksen laadun parantaminen sekä romaniperheiden sosiaalinen suojelu. Komissio on korostanut, että tarvitaan määrätietoisia ja jatkuvia toimia romaniyhteisön mittavien sosiaalisten epäkohtien torjumiseksi.

Komissio on korostanut tarvetta parantaa adoptiota koskevien määräysten sääntelyä, kansainvälinen adoptio mukaan luettuna. Vuonna 2003 perheitä koskevaan lakiin tehdyissä tarkistuksissa säädettiin selkeämmästä järjestelmästä. Lisätoimia kuitenkin tarvitaan sen varmistamiseksi, että kansainväliseen lapseksiottamiseen turvauduttaisiin ainoastaan äärimmäisenä toimenpiteenä silloin, kun se on lapsen edun mukaista.

Komissio on tukenut Bulgarian toimia tällä alalla myöntämällä sille liittymistä edeltävää tukea Phare-ohjelmasta. Lasten hyvinvoinnin alalla tukea on myönnetty toiminnan tehostamiseen ja hoidon järjestämiseen sosiaalisesti syrjäytyneille lapsille — myös huomattavalle määrälle romanilapsia. Komissio on järjestänyt tukea ja koulutusta Bulgarian lastensuojeluvirastolle, uudelle kansalliselle elimelle, jonka on määrä johtaa lasten hyvinvointia koskevaa uudistusta, sekä paikallisille lastensuojeluosastoille. Komissio aikoo myös tukea Bulgarian hallitusta vaihtoehtoisten lastenhoitomuotojen suunnittelussa sekä hallinnoinnin ja lastenhoidon uudistamista useissa kohdelaitoksissa. Muita hankkeita toteutetaan vammaisille tarkoitettujen sosiaalipalveluiden parantamiseksi, romanilasten koulunkäynnin lisäämiseksi ja heikossa asemassa olevien ryhmien sosiaalisen integroinnin edistämiseksi.

Komissio suunnittelee myös merkittävän liittymistä edeltävän lisätuen myöntämistä romanilap sille ja heidän perheilleen vuosia 2004—2006 koskevien monivuotisten ohjelmien yhteydessä. Näistä ohjelmista keskustellaan parhaillaan Bulgarian viranomaisten kanssa.

Komissio seuraa edelleen tiiviisti ihmisoikeuksien ja vapauksien kunnioittamista Bulgariassa, myös suhteessa romaniyhteisöön ja lasten hyvinvointiin.

Bulgarian edistymistä liittymisen valmisteluissa ja liittymisneuvotteluja arvioidaan edelleen niiden samojen perusteiden ja periaatteiden mukaisesti, joita sovelletaan kymmeneen unioniin liittyvään valtioon.